Univerzitet Crne Gore

Arhitektonski fakultet

**Osnovna tehnička uputstva za pripremu tekstualnog dijela završnog-master rada**

**1.Tekst:**

Master rad mora biti tehnički korektno uobličen. Tekstualni dio završnog-master rada mora biti uredan i jednoobrazan. Nije dozvoljeno da se pojavljuju različiti: fontovi (sem kad se želi nešto istaći), razmaci, margine, numeracije, poravnanja, obilježavanja. Mentor i članovi komisije moraju insistirati, pored kvaliteta sadržaja i na kvalitetu izgleda teksta! Potrebno je uraditi poravnanje teksta (justify). Orijentacija lista je *Portrait*, izuzetno tabele ili slike ili grafici mogu biti *Landscape*.

**2.Vrsta i veličina slova, naslovi:**

Tekst rada može biti ispisan na latinici ili ćirilici.

Font: Arial;

Veličina slova: 12 pt;

Naslov prvog nivoa: 14 pt, početno veliko slovo ostalo-mala slova, bold;

Naslov drugog nivoa: 12 pt, početno veliko slovo ostalo-mala slova, bold;

Naslov trećeg nivoa: 12 pt, početno veliko slovo ostalo-mala slova;

Broj fusnota je bold, tekst fusnota je 10 pt, normalna slova, single.

**3.Naslov literature i priloga:**

Naslov poglavlja Literatura i naslov poglavlja Prilozi: 14 pt, velika slova, bold

Poravnanje: justify.

**4. Forma i stil pisanja:**

Rad se piše književnim jezikom. Tekst treba da bude pravopisno i gramatički ispravan, jasan i bez slovnih grešaka. Finalna verzija rada se predaje u potpunosti lektorisana. Format lista je A4 i tekst se štampa na bijelom papiru samo sa jedne strane lista.

Voditi računa o stilu pisanja:

* Što manje koristiti strane riječi i izraze;
* Za neke opšteprihvaćene strane riječi i izraze ne davati naše opisne pojmove. Posuđenice-strane riječi pišu se prema domaćem izgovoru (npr sajber, a ne cyber) i mijenjaju se po padežima; skraćenice-u zagradi se obavezno navodi originalni izraz koji je skraćen. Kod navođenja imena koja se u tekstu pojavljuju prvi put u zagradi navesti godinu rođenja i (eventualno) smrti kao i transliterovano ime u originalu;
* Skraćenice ne pisati u naslovima;
* Što više koristiti kratke, jasne opise i pojašnjenja, izbjegavati verbalizam;
* Izbjegavati upotrebu slikovnih lirskih opisa;
* Rečenice treba da budu jednostavne i kratke;
* Upotreba aktiva je osnova za kraći, direktnij i korektniji način izražavanja;
* Obavezno pri pisanju cijelog rada koristiti treće lice jednine neodređeno (npr.obrađeno je, istraženo je, a ne obradila/o sam, istražio/la sam);
* Izbjegavati tekstove u header-u, pogotovo naznake da je u pitanju master rad ili ime studenta.

Da bi rad bio pregledan i lako čitljiv neophodno je poštovati sljedeće zahtjeve:

* Margine su 2 cm, osim lijeve koja je 2.5 cm;
* Prored je 1.5 lines za tekst, a single prored za naslove i podnaslove (koji su u više redova), naslove tabela, slika, grafika, fusnote, citate i reference;
* Brojke i tekst u grafikonima, tabelama i legendama mogu da budu manji font, ali pod uslovom da su jasno čitljivi.

**5. Poglavlja:**

Svako poglavlje počinje na novoj strani. Tekst svake strane treba da bude logično raščlanjen na pasuse. Početak pasusa se ne uvlači.

**6.Numeracija:**

Strane rada treba da budu numerisane arapskim brojevima. Numeracija strana je na dnu ( footer), desni ćošak lista. Korice i naslovna strana se ne numerišu.

Numerišu se poglavlja i podpoglavlja. U master radu moguće je koristiti numerički, alfabetski ili kombinovani sistem numeracije poglavlja tj podpoglavlja. Izabrani sistem numeracije poštuje se od početka do kraja rada.

**10.Slike, grafici i tabele:**

Slike, grafici i tabele numerišu se arapskim brojevima redosljedom od početka rada (npr.*Tabela 1: Prikaz kretanja broja stanovnika u periodu 1948-2011*.); *Grafik 5:Zastupljenost jednosobnih stanova u stanogradnji prema godinama*) i pišu italikom.

Naslovi tabela stavljaju se iznad, a grafika i slika ispod. Ukoliko se slike, grafici, tabele preuzimaju, neophodno je navesti izvore, po istom sistemu citiranja koji se primjenjuje u cijelom tekstu.

**Napomene:**

1. Obim tekstualnog dijela završnog-master rada (bez poglavlja Literatura i poglavlja Prilozi) u opsegu od minimalno 40 do maksimalno 50 listova. Izuzetno, dozvoljena su odstupanja ukoliko tema, usled specifičnosti, mora dodatno da se predstavi. U tom slučaju dozvoljena su odstupanja pa tekstualni dio rada može imati maksimalno 70 strana.

2. Mentor ima obavezu da kandidata precizno upozna sa načinima korišćenja literature u tekstu master rada.

3. Komisija za završni-master rad preporučuje dva stila citiranja, harvardski (tzv. autor-datum sistem) i vankuverski (tzv. autor-broj sistem). Kandidat može koristiti i neki drugi stil citiranja ukoliko mentor procijeni da bi bio adekvatniji za temu koja se obrađuje.

4. Mentor je u obavezi da upozna kandidata sa specifičnostima korišćenja stila citiranja. Mentor i kandidat zajedno odlučuju o stilu citiranja koji se mora dosledno koristiti u radu.

Komisija za završni-master rad